บลจ.กรุงศรีขายกองทุน6เดือนจ่าย3.05%
บลจ.กรุงศรี เปิดขายกองทุนตราสารหนี้ 6M54  ลงทุน 6 เดือน จ่ายผลตอบแทนประมาณ 3.05% ต่อปี
4 ก.พ. 2556

บลจ.กรุงศรี เปิดขายกองทุนตราสารหนี้ 6M54  ลงทุน 6 เดือน จ่ายผลตอบแทนประมาณ 3.05% ต่อปี  
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทเสนอขายกองทุนเปิดกรุงศรีตราสารหนี้ 6M54 (KFFIX6M54) อายุประมาณ 6 เดือน ระหว่างวันที่ 5-11 ก.พ.2556 ลงทุนในตราสารหนี้ทั้งในและต่างประเทศ โดยปิดความเสี่ยงจากอัตราแลกเปลี่ยนเงินลงทุนในต่างประเทศทั้งจำนวน คาดว่านักลงทุนจะได้ผลตอบแทนประมาณ 3.05% ต่อปี
สำหรับภาวะตลาดโลกในส่วนของยุโรป นักลงทุนกลับมามีความเชื่อมั่นหลังธนาคารกลางยุโรประบุว่าธนาคารในยุโรปจะจ่ายคืนเงินกู้มากกว่าที่คาด และผลสำรวจบ่งชี้ว่าความเชื่อมั่นทางเศรษฐกิจปรับตัวดีขึ้นในเดือนม.ค. ส่วนเศรษฐกิจสหรัฐฯหดตัว 0.1% ในไตรมาส 4 ปี 2555 ผลจากการลดลงของการใช้จ่ายภาครัฐและการเพิ่มสต็อก 
ในขณะที่การลงทุนและการบริโภคภาคเอกชนยังคงแข็งแกร่ง ตัวเลขยอดขายบ้านเดือนธ.ค.ออกมาต่ำกว่าที่คาดเล็กน้อยในขณะที่ราคาบ้านยังเพิ่มขึ้นต่อเนื่อง  รายได้ส่วนบุคคลเพิ่มขึ้นสู่ระดับสูงสุดในรอบ 8 ปี ถึงแม้ข้อมูลเศรษฐกิจสหรัฐฯที่ออกมามีทั้งดีและไม่ดีและเฟดคงท่าทีที่จะดำเนินนโยบายผ่อนคลายต่อไป แต่เส้นอัตราผลตอบแทนพันธบัตรรัฐบาลสหรัฐฯกลับชันมากขึ้นโดยที่อัตราผลตอบแทนตราสารอายุ 10 ปีอยู่ที่ 2%
นายฉัตรพี กล่าวว่า ในส่วนของตลาดภายในประเทศได้มีแรงไหลเข้าของเงินทุนต่างชาติจำนวนมาก ส่วนหนึ่งเป็นเพราะอัตราดอกเบี้ยของไทยเป็นสิ่งที่ดึงดูดเงินทุนไหลเข้า ส่งผลให้ตลาดคาดการณ์ว่าอาจจะมีการประกาศลดอัตราดอกเบี้ยในเร็วๆนี้ อย่างไรก็ตาม การปรับลดอัตราดอกเบี้ยอาจไม่ช่วยสกัดเงินทุนไหลเข้าได้มากนัก เนื่องจากอัตราดอกเบี้ยไม่ใช่ปัจจัยเดียวที่ดึงดูดเงินทุน